กระทรวงวัฒนธรรม เปิดเผยผลสำรวจพบประชาชนกว่าร้อยละ 80 ตั้งใจร่วมกิจกรรมสวดมนต์ข้ามปีเสริมสิริมงคลเนื่องในเทศกาลปีใหม่ 2562
กระทรวงวัฒนธรรม เปิดเผยผลสำรวจพบประชาชนกว่าร้อยละ 80 ตั้งใจร่วมกิจกรรมสวดมนต์ข้ามปีเสริมสิริมงคลเนื่องในเทศกาลปีใหม่ 2562นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า  จากการร่วมกับสวนดุสิตโพล มหาวิทยาลัยสวนดุสิต สำรวจความคิดเห็นเด็ก เยาวชนและประชาชน หัวข้อ “สวดมนต์ข้ามปีถวายเป็นพระราชกุศล เสริมสิริมงคลทั่วโลก ส่งท้ายปีเก่าวิถีไทย ต้อนรับปีใหม่วิถีธรรม”  พบว่า ประชาชนร้อยละ 78.03  ทราบว่า รัฐบาลจัดสวดมนต์ข้ามปี และเป็นปีแรกที่ประมุขสงฆ์และประธานสงฆ์จากต่างประเทศเข้าร่วมกิจกรรมเป็นครั้งแรก ร้อยละ 65.41 ตั้งใจจะไปสวดมนต์ข้ามปีและเห็นว่ากิจกรรมนี้จัดขึ้นเพื่ออุทิศถวายพระราชกุศล สวดมนต์ให้ประเทศไทยมีความสงบสุขและมีความปรองดอง และเสริมสิริมงคลแก่ชีวิตร้อยละ 80.91 ระบุว่าจะไปร่วมสวดมนต์ข้ามปีที่วัดใกล้บ้าน รองลงมาร้อยละ 10.48 จะไปสวดมนต์สถานที่อื่นๆ อาทิ มณฑลพิธีท้องสนามหลวง  อุทยานประวัติศาสตร์ พิพิธภัณฑสถานแห่งชาติ และศูนย์ปฏิบัติธรรม และบุคคลที่จะชวนไปสวดมนต์ข้ามปีด้วยคือ ร้อยละ 50.53 ต้องการชวนพ่อแม่ ไปสวดมนต์ข้ามปี รองลงมาร้อยละ 46.79 ต้องการชวนญาติ พี่ น้อง ร้อยละ 32.60 ต้องการชวนคู่สมรสหรือคนรัก และร้อยละ 32.34  เพื่อนและลูกหลาน  ส่วนเหตุผลที่คนรุ่นใหม่นิยมเข้าร่วมกิจกรรมมากขึ้นเพราะมีการรณรงค์และประชาสัมพันธ์  การชักชวน และเป็นแบบอย่างจากพ่อแม่ ผู้ปกครอง และบุคคลที่ชื่นชอบเช่น ดารา นักร้อง นักแสดง